КъБР-м и Iэтащхьэ КIуэкIуэ Казбек Сату-промышленнэ палатэм и журналым интервью иритащ
Къэбэрдей-Балъкъэр Республикэм и Iэтащхьэ КIуэкIуэ Казбек драгъэкIуэкIа интервью къытрадзащ Урысейм и Транспорым и лэжьакIуэхэм я зэгухьэныгъэмрэ УФ-м и ­Сату-промышленнэ палатэмрэ къыдагъэкI «Дороги и транспорт» журналым бадзэуэгъуэм дунейм къытехьа и зи чэзу номерым.
КIуэкIуэ Казбек тхыгъэм щытопсэлъыхь республикэм и зыгъэпсэхупIэхэр фейдэ къату гъэлэжьэным хуэгъэзауэ къагъэсэбэп хэкIыпIэхэм, транспорт инфраструктурэр зэрызэ­теухуамрэ къэрал кIуэцI туризмэм зэрызрагъэужьымрэ. Псом япэрауэ, Iэтащхьэм и гугъу ищIащ зи бгы лъагэ зыгъэ­псэхупIэхэмрэ къежэхыпIэхэмрэ зегъэужьыныр къэрал къалэну щыгъэува Iуащхьэмахуэ щIыналъэм и Iуэху абыкIэ зыIутым. Iуащхьэмахуэ лъапэ щагъэувакIэщ Урысейм щы­нэхъ лъагэ дыдэ кIапсэ гъуэгур, бгым къызэрежэхыну гъуэгущIэхэр ящI, щIыналъэм зыщызыгъэпсэхухэм я бжыгъэр иужьрей илъэсихым къриубыдэу хуэдитIым щIигъукIэ нэхъыбэ хъуащ.
«Мы зэманым щIадзауэ иджыри кIапсэ гъуэгуитI яухуэ. Абыхэм лыжэрэ сноубордкIэ бгым къежэхынухэр иридэкIынущ метр 3515-рэ хъу лъагапIэм нэс. Ауэ дэ Iуащхьэмахуэ лъапэ зедгъэужь къудейкIэ Iуэхур зэфIэдгъэкIыркъым. Туризмэм зегъэужьыным къызэщIыдогъэубыдэ Шэрэдж, Iуащхьэма­хуэ, Дзэлыкъуэ щIыналъэхэри», - къыхигъэщащ КIуэкIуэм.
Абыхэм нэмыщI, республикэм и Iэтащхьэм и интервьюм щытепсэлъыхьащ къалащхьэм и аэропортым зэхъуэкIыныгъэхэр щегъэкIуэкIыным ехьэлIа лэжьыгъэхэми. Абы папщIэ зэгурыIуэныгъэ иращIылIащ «Новапорт» холдингым, ап­хуэдэуи «Шынагъуэншэ, фIагъ лъаги зиIэ гъуэгухэр» лъэпкъ проектым хыхьэу зэфIагъэкI лэжьыгъэхэми къытеувыIащ. КIуэкIуэм зэрыжиIамкIэ, республикэм зыхуей хуэзэу щызэрагъэпэщыжащ гъуэгу километр 230-рэ, мыбдежым гулъытэ ­хэха щыхуащI шынагъуэншагъэр къызэгъэпэщыным: гъуэгухэр тэмэму къэгъэнэхуным, Iуфэхэм къэухьхэр щыгъэувыным, лъэс зэпрыкIыпIэхэр зэIузэпэщ щIынымрэ гъуэгум къыщекIуэкI псори зытхыну Iэмэпсымэхэр гъэувынымрэ.
ЩIыналъэ проектхэр гъэзэщIэным щIыналъэхэр зэре­хъулIэр щызэпалъытым наIуэ къызэрыхъуамкIэ, Къэбэрдей-Балъкъэр Республикэр гъуэгухэр ухуэнымкIэ къэралым щынэхъыфI щIыналъитхум ящыщу къалъытащ.
КъБР-м и Iэтащхьэмрэ Правительствэмрэ я пресс-IуэхущIапIэ.
